***Habacuc I***

**1***Onus quod vidit Habacuc propheta.*

**2***Usquequo, Domine, clamabo,  
et non exaudies?  
vociferabor ad te, vim patiens,  
et non salvabis?*

**3***Quare ostendisti mihi iniquitatem et laborem,  
videre prædam et injustitiam contra me?  
Et factum est judicium, et contradictio potentior.*

**4***Propter hoc lacerata est lex,  
et non pervenit usque ad finem judicium;  
quia impius prævalet adversus justum,  
propterea egreditur judicium perversum.*

**5***Aspicite in gentibus, et videte;  
admiramini, et obstupescite:  
quia opus factum est in diebus vestris,  
quod nemo credet cum narrabitur.*

**6***Quia ecce ego suscitabo Chaldæos,  
gentem amaram et velocem,  
ambulantem super latitudinem terræ,  
ut possideat tabernacula non sua.*

**7***Horribilis et terribilis est:  
ex semetipsa judicium et onus ejus egredietur.*

**8***Leviores pardis equi ejus,  
et velociores lupis vespertinis:  
et diffundentur equites ejus:  
equites namque ejus de longe venient;  
volabunt quasi aquila festinans ad comedendum.*

**9***Omnes ad prædam venient,  
facies eorum ventus urens;  
et congregabit quasi arenam captivitatem.*

**10***Et ipse de regibus triumphabit,  
et tyranni ridiculi ejus erunt;  
ipse super omnem munitionem ridebit,  
et comportabit aggerem, et capiet eam.*

**11***Tunc mutabitur spiritus, et pertransibit, et corruet:  
hæc est fortitudo ejus dei sui.*

**12***Numquid non tu a principio,  
Domine, Deus meus, sancte meus,  
et non moriemur?  
Domine, in judicium posuisti eum,  
et fortem, ut corriperes, fundasti eum.*

**13***Mundi sunt oculi tui, ne videas malum,  
et respicere ad iniquitatem non poteris.  
Quare respicis super iniqua agentes,  
et taces devorante impio justiorem se?*

**14***Et facies homines quasi pisces maris,  
et quasi reptile non habens principem.*

**15***Totum in hamo sublevavit,  
traxit illud in sagena sua,  
et congregavit in rete suum.  
Super hoc lætabitur, et exsultabit.*

**16***Propterea immolabit sagenæ suæ,  
et sacrificabit reti suo,  
quia in ipsis incrassata est pars ejus,  
et cibus ejus electus.*

**17***Propter hoc ergo expandit sagenam suam,  
et semper interficere gentes non parcet.*

***Habacuc II***

**1***Super custodiam meam stabo,  
et figam gradum super munitionem:  
et contemplabor ut videam quid dicatur mihi,  
et quid respondeam ad arguentem me.*

**2***Et respondit mihi Dominus, et dixit:*

*Scribe visum, et explana eum super tabulas,  
ut percurrat qui legerit eum.*

**3***Quia adhuc visus procul;  
et apparebit in finem, et non mentietur:  
si moram fecerit, exspecta illum,  
quia veniens veniet, et non tardabit.*

**4***Ecce qui incredulus est, non erit recta anima ejus in semetipso;  
justus autem in fide sua vivet.*

**5***Et quomodo vinum potantem decipit,  
sic erit vir superbus, et non decorabitur:  
qui dilatavit quasi infernus animam suam,  
et ipse quasi mors, et non adimpletur:  
et congregabit ad se omnes gentes,  
et coacervabit ad se omnes populos.*

**6***Numquid non omnes isti super eum parabolam sument,  
et loquelam ænigmatum ejus, et dicetur:  
Væ ei qui multiplicat non sua?  
usquequo et aggravat contra se densum lutum?*

**7***Numquid non repente consurgent qui mordeant te,  
et suscitabuntur lacerantes te,  
et eris in rapinam eis?*

**8***Quia tu spoliasti gentes multas,  
spoliabunt te omnes qui reliqui fuerint de populis,  
propter sanguinem hominis,  
et iniquitatem terræ, civitatis, et omnium habitantium in ea.*

**9***Væ qui congregat avaritiam malam domui suæ,  
ut sit in excelso nidus ejus,  
et liberari se putat de manu mali!*

**10***Cogitasti confusionem domui tuæ;  
concidisti populos multos,  
et peccavit anima tua.*

**11***Quia lapis de pariete clamabit,  
et lignum, quod inter juncturas ædificiorum est, respondebit.*

**12***Væ qui ædificat civitatem in sanguinibus,  
et præparat urbem in iniquitate!*

**13***Numquid non hæc sunt a Domino exercituum?  
laborabunt enim populi in multo igne,  
et gentes in vacuum, et deficient.*

**14***Quia replebitur terra, ut cognoscant gloriam Domini,  
quasi aquæ operientes mare.*

**15***Væ qui potum dat amico suo mittens fel suum,  
et inebrians ut aspiciat nuditatem ejus!*

**16***Repletus es ignominia pro gloria;  
bibe tu quoque, et consopire.  
Circumdabit te calix dexteræ Domini,  
et vomitus ignominiæ super gloriam tuam.*

**17***Quia iniquitas Libani operiet te,  
et vastitas animalium deterrebit eos  
de sanguinibus hominum,  
et iniquitate terræ, et civitatis, et omnium habitantium in ea.*

**18***Quid prodest sculptile, quia sculpsit illud fictor suus,  
conflatile, et imaginem falsam?  
quia speravit in figmento fictor ejus, ut faceret simulacra muta.*

**19***Væ qui dicit ligno: Expergiscere;  
Surge, lapidi tacenti!  
Numquid ipse docere poterit?  
ecce iste coopertus est auro et argento,  
et omnis spiritus non est in visceribus ejus.*

**20***Dominus autem in templo sancto suo:  
sileat a facie ejus omnis terra!*

***Habacuc III***

**1***Oratio Habacuc prophetæ, pro ignorantiis.*

**2***Domine, audivi auditionem tuam, et timui.  
Domine, opus tuum, in medio annorum vivifica illud;  
in medio annorum notum facies:  
cum iratus fueris, misericordiæ recordaberis.*

**3***Deus ab austro veniet,  
et Sanctus de monte Pharan:  
operuit cælos gloria ejus,  
et laudis ejus plena est terra.*

**4***Splendor ejus ut lux erit,  
cornua in manibus ejus:  
ibi abscondita est fortitudo ejus.*

**5***Ante faciem ejus ibit mors,  
et egredietur diabolus ante pedes ejus.*

**6***Stetit, et mensus est terram;  
aspexit, et dissolvit gentes,  
et contriti sunt montes sæculi:  
incurvati sunt colles mundi ab itineribus æternitatis ejus.*

**7***Pro iniquitate vidi tentoria Æthiopiæ;  
turbabuntur pelles terræ Madian.*

**8***Numquid in fluminibus iratus es, Domine?  
aut in fluminibus furor tuus?  
vel in mari indignatio tua?  
Qui ascendes super equos tuos, et quadrigæ tuæ salvatio.*

**9***Suscitans suscitabis arcum tuum,  
juramenta tribubus quæ locutus es;  
fluvios scindes terræ.*

**10***Viderunt te, et doluerunt montes;  
gurges aquarum transiit:  
dedit abyssus vocem suam;  
altitudo manus suas levavit.*

**11***Sol et luna steterunt in habitaculo suo:  
in luce sagittarum tuarum ibunt,  
in splendore fulgurantis hastæ tuæ.*

**12***In fremitu conculcabis terram;  
in furore obstupefacies gentes.*

**13***Egressus es in salutem populi tui,  
in salutem cum christo tuo:  
percussisti caput de domo impii,  
denudasti fundamentum ejus usque ad collum.*

**14***Maledixisti sceptris ejus,  
capiti bellatorum ejus,  
venientibus ut turbo ad dispergendum me:  
exsultatio eorum, sicut ejus qui devorat pauperem in abscondito.*

**15***Viam fecisti in mari equis tuis,  
in luto aquarum multarum.*

**16***Audivi, et conturbatus est venter meus;  
a voce contremuerunt labia mea.  
Ingrediatur putredo in ossibus meis,  
et subter me scateat:  
ut requiescam in die tribulationis,  
ut ascendam ad populum accinctum nostrum.*

**17***Ficus enim non florebit,  
et non erit germen in vineis;  
mentietur opus olivæ,  
et arva non afferent cibum:  
abscindetur de ovili pecus,  
et non erit armentum in præsepibus.*

**18***Ego autem in Domino gaudebo;  
et exsultabo in Deo Jesu meo.*

**19***Deus Dominus fortitudo mea,  
et ponet pedes meos quasi cervorum:  
et super excelsa mea deducet me  
victor in psalmis canentem.*